Vra die veearts | My yorkies is vreeslik vol fiemies - Voertaal
Vra die veearts | My yorkies is vreeslik vol fiemies
Marianne Lomberg Mens en dier 2021-10-26
Joan Drotskie skryf:
Goeienaand, my yorkies is vreeslik vol fiemies – sal korrels eet slegs as ek dit met hoender meng. Sal graag wil weet of dit nie beter is om na 'n rou dieet oor te skakel nie en watter soort vleis sal u aanbeveel? Sal rou vleis nie wurms veroorsaak nie?
Ek verstaan heeltemal hoe vol fiemies kinders kan wees! Maar jy is reg dat rou kos probleme kan veroorsaak. In die geval van hoender is veeartse meer bekommerd oor bakterieë as oor wurms, terwyl wurminfeksies 'n groot probleem is met veral rou varkvleis.
'n Ander probleem met rou kos is dat dit nie altyd die regte balans van mikrovoedingstowwe bevat nie. Dit is definitief moontlik om honde rou kos te gee, maar dis tydrowend en moeilik. Dis hoekom ek dit verkies om 'n kommersiële kos aan te beveel, hetsy rou of gekook. Hondekos, insluitend rou kosse, wat in Suid-Afrikaanse winkels verkoop word, moet goedgekeur wees om seker te maak dat hulle ten volle gebalanseerd is vir honde se behoeftes. Indien jy dus rou kos wil probeer, koop liewers iets by jou plaaslike troeteldierwinkel met die V-registrasienommer wat bewys dat die kos goedgekeur is as beide veilig en gebalanseerd.